Parabolae Iesu
Parabolae Iesu in omnibus evangeliis canonicis, sed etiam in litteris non canonicis inveniuntur, maxima pars earum autem in evangeliis synopticis. Verbum e Graeco παραβολή sumptum in versione Latina Novi Testamenti saepissime adhibetur, ut paticularis Iesu sermo designetur. Fere tertia pars verborum Iesu in parabolis tradita est. Inter sic dictas parabolas Iesu sunt quaedam parabolae strictiore sensu (ut puta Lc 15,11–32: Parabola filii prodigi), sed etiam similitudines (Mc 4,30-32: Parabola grani sinapis) et allegoriae (Mc 4,1-20: Parabola seminatoris). Genera autem et distinctio eorum multum disputata sunt, quod re vera non semper bene distingui possunt.